CELEX: 62021TN0480
Language: el
Date: 2021-08-09 00:00:00
Title: Υπόθεση T-480/21: Προσφυγή-αγωγή της 9ης Αυγούστου 2021 — British Airways κατά Επιτροπής

27.9.2021   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 391/23
            
         
      Προσφυγή-αγωγή της 9ης Αυγούστου 2021 — British Airways κατά Επιτροπής
      (Υπόθεση T-480/21)
      (2021/C 391/32)
      Γλώσσα διαδικασίας: η αγγλική
      
         Διάδικοι
      
      
         Προσφεύγουσα-ενάγουσα: British Airways plc (Harmondsworth, Ηνωμένο Βασίλειο) (εκπρόσωποι: A. Lyle-Smythe και R. O’Donoghue, δικηγόροι)
      
         Καθής-εναγομένη: Ευρωπαϊκή Επιτροπή
      
         Αιτήματα
      
      Η προσφεύγουσα-ενάγουσα ζητεί από το Γενικό Δικαστήριο:
      
                  —
               
               
                  να υποχρεώσει την Επιτροπή να καταβάλει αμελλητί το ποσό των τόκων υπερημερίας, ήτοι τόκους υπερημερίας επί του ποσού των 104 040 000 ευρώ, με το επιτόκιο αναχρηματοδότησης της ΕΚΤ, προσαυξημένο κατά 3,5 εκατοστιαίες μονάδες, για το χρονικό διάστημα από τις 14 Φεβρουαρίου 2011 έως τις 8 Φεβρουαρίου 2016 (μείον το ποσό το οποίο έχει ήδη καταβληθεί ως «εγγυημένη απόδοη») ή, άλλως, με το επιτόκιο που το Γενικό Δικαστήριο κρίνει σκόπιμο.
               
            
                  —
               
               
                  να υποχρεώσει την Επιτροπή να καταβάλει τόκους υπολογιζόμενους με τη μέθοδο του ανατοκισμού (ή, επικουρικώς, τόκους υπερημερίας) επί του ποσού των τόκων υπερημερίας (ή επί όποιου άλλου ποσού το οποίο η Επιτροπή θα υποχρεωθεί να καταβάλει σύμφωνα με το προηγούμενο αίτημα) με το επιτόκιο αναχρηματοδότησης της ΕΚΤ, προσαυξημένο κατά 3,5 εκατοστιαίες μονάδες, ή όποιο άλλο επιτόκιο το Γενικό Δικαστήριο κρίνει σκόπιμο.
               
            
                  —
               
               
                  να ακυρώσει την απόφαση της Επιτροπής περί αρνήσεως καταβολής των προαναφερθέντων ποσών που αποτυπώνεται στις επιστολές της με ημερομηνία 30 Απριλίου 2021 και 2 Ιουλίου 2021 και να την κηρύξει ανίσχυρη ex tunc.
               
            
                  —
               
               
                  να καταδικάσει την Επιτροπή στα δικαστικά και λοιπά έξοδα.
               
            
         Ισχυρισμοί και κύρια επιχειρήματα
      
      Προς στήριξη της προσφυγής-αγωγής της, η προσφεύγουσα-ενάγουσα προβάλλει τέσσερις λόγους.
      
                  1.
               
               
                  Με τον πρώτο λόγο προβάλλεται ότι η British Airways δικαιούται να ζητήσει την καταβολή των τόκων υπερημερίας στο πλαίσιο προσφυγής βάσει του άρθρου 266, πρώτο εδάφιο, ΣΛΕΕ, δεδομένου ότι η Επιτροπή υποχρεούτο στην καταβολή του εν λόγω ποσού σε εκτέλεση της απόφασης του Γενικού Δικαστηρίου της 16ης Δεκεμβρίου 2015, British Airways κατά Επιτροπής (T-48/11, μη δημοσιευθείσα, EU:T:2015:988).
               
            
                  2.
               
               
                  Με τον δεύτερο λόγο προβάλλεται, επικουρικώς, ότι η British Airways δικαιούται να ζητήσει την καταβολή των τόκων υπερημερίας στο πλαίσιο αγωγής λόγω εξωσυμβατικής ευθύνης βάσει του άρθρου 266, δεύτερο εδάφιο, του άρθρου 268 και του άρθρου 340 ΣΛΕΕ.
               
            
                  3.
               
               
                  Με τον τρίτο λόγο προβάλλεται ότι, εν πάση περιπτώσει, η British Airways δικαιούται να ζητήσει σύμφωνα με το άρθρο 266, πρώτο εδάφιο, ή, επικουρικώς, βάσει του άρθρου 266, δεύτερο εδάφιο, του άρθρου 268 και του άρθρου 340 ΣΛΕΕ την καταβολή τόκων υπολογιζόμενων με τη μέθοδο του ανατοκισμού επί του ποσού το οποίο θα έπρεπε να της καταβληθεί στις 8 Φεβρουαρίου 2016.
               
            
                  4.
               
               
                  Με τον τέταρτο λόγο προβάλλεται ότι η άρνηση της Επιτροπής να καταβάλει τους τόκους υπερημερίας και τους τόκους που υπολογίζονται με τη μέθοδο του ανατοκισμού, όπως αποτυπώνεται στις επιστολές της με ημερομηνία 30 Απριλίου 2021 (1) και της 2 Ιουλίου 2021 (2), στηρίζεται σε παραβίαση των Συνθηκών (συγκεκριμένα του άρθρου 266 ΣΛΕΕ) και/ή της γενικής αρχής του δικαίου της Ένωσης κατά την οποία τα θεσμικά όργανα της Ένωσης υποχρεούνται στην καταβολή αποζημιώσεως κατόπιν δικαστικής αποφάσεως με την οποία ακυρώνεται ένα μέτρο. Η προσφεύγουσα-ενάγουσα υποστηρίζει, ως εκ τούτου, ότι η ως άνω απόφαση πρέπει να ακυρωθεί σύμφωνα με το άρθρο 263 ΣΛΕΕ.
               
            
         (1)  Επιστολή της Επιτροπής προς την προσφεύγουσα-ενάγουσα της 30ής Απριλίου 2021.
      
         (2)  Επιστολή της Επιτροπής προς την προσφεύγουσα-ενάγουσα της 2ας Ιουλίου 2021, [ARES(2021)4317994].